Rosa Lund (EL), 2025-12-16:
Jeg vil også gerne starte med at sige tak til dem, der har stillet borgerforslaget, og alle dem, der har skrevet under. Jeg tror, det er sundt for vores demokrati, at vi behandler sager herinde, som virkelig optager borgerne.
Så først vil jeg komme med den tak.
Når det er sagt, må jeg sige, at jeg i løbet af debatten i dag er blevet forvirret på et højere plan, end jeg var i forvejen, om det her.
Jeg er forholdsvis ny it-ordfører, og det vil altså sige, at jeg ikke var it-ordfører, dengang mandatet blev givet i Europaudvalget, og jeg må ærligt sige, at jeg faktisk bliver lidt i tvivl om, hvad det er, vi taler om her.
Jeg tror egentlig, det klæder os politikere en gang imellem at sige det, når der er noget, vi ikke ved, og noget, vi bliver lidt i tvivl om.
Det vil jeg i hvert fald gøre nu, og så må I jo angribe mig med spørgsmål.
For på den ene side har vi jo et ekstremt stort behov for at stille krav til techgiganterne, som kravler ind i børneværelserne, og som kravler ind i vores alle sammens privatliv.
På den anden side har vi et stort behov for at beskytte retten til privatliv, som er en ekstremt vigtig grundlæggende rettighed.
Og jeg synes, det er ærgerligt, når det ikke er lykkedes for Europa-Kommissionen eller for regeringen at finde et kompromis, som tager hensyn til begge ting.
Jeg har som retsordfører flere gange stået heroppe og er blevet skudt i skoene, at Enhedslisten holdt med de kriminelle, fordi vi ikke ville være med til at lave strengere straffe, eller fordi vi ikke ville være med til at lave overvågning på nettet.
Der må jeg bare sige, at det slet ikke er det, det handler om.
Der er ikke nogen inde i den her Folketingssal, der ikke vil beskytte børn.
Selvfølgelig vil vi gerne det.
Vi står bare nu her med en forordning, en aftale, der kommer fra EU, og som muligvis betyder, at der kommer fuldstændig ukontrolleret overvågning af den kommunikation, vi har med hinanden.
Det er i hvert fald mit indtryk, efter at have været it-ordfører en kort periode, at det er den opfattelse, der er hos de mennesker, der har skrevet det her borgerforslag, og hos de mennesker, der har skrevet under på det her borgerforslag.
Og hvis man tror, at det er sådan, kan jeg virkelig godt forstå, at man bliver bekymret.
Det ville jeg da også blive.
Derfor har vi jo i Digitaliseringsudvalget forsøgt at bruge en del tid på gennem spørgsmål, gennem samråd og ved at lave en eksperthøring at finde ud af, hvad der egentlig er op og ned i det her.
Samtidig vil jeg også sige, at det da er et problem, hvis den ordning, som bliver brugt i dag af politiet til at fange kriminelle, der begår overgreb på børn, ophører til april, og at der så ikke er noget, der kommer i stedet for.
Det er da virkelig et dilemma, vi står i her.
Jeg ved godt, at det, jeg siger nu, er utilfredsstillende for dem, som har stillet borgerforslaget, og dem, der har skrevet under på det, men vi har simpelt hen brug for lidt mere tid.
Vi har jo i Digitaliseringsudvalget indkaldt justitsministeren til et samråd, som ligger den 9. januar, og vi håber, at vi kan blive lidt klogere på, hvad der er op og ned her, hvilke mandater der er blevet givet hvornår, og hvad der ligger inden for rammen af det mandat, der er blevet givet.
Det er bare for at sige, at jeg synes, der ligger mange ting i det her.
Enhedslisten er positiv over for borgerforslaget, men jeg vil også sige, at vi meget gerne vil benytte den tid, der nu er, til at stille spørgsmål til de forskellige ministerier og benytte det, at vi fælles har indkaldt til et samråd, til at blive klogere på, hvad der egentlig er op og ned her.
Jeg siger det virkelig ikke for at spille dum eller bruge min graviditetshjerne som undskyldning, men jeg synes oprigtigt, at det her er lidt svært at forholde sig til, når vi ikke kan få nogen klare svar på, om der egentlig kan blive læst tekst, og om der egentlig er end to end-kontrol og alle de her ting.
Det synes jeg faktisk også er lidt urimeligt over for dem, der har stillet borgerforslaget.
Men altså, vi kan støtte det.